Hulde gebring aan vermoorde veiligheidswagChristo Basson “Sy skielike heengaan los ŉ groot leemte in die maatskappy en gemeenskap.” Só het die Mapogo A Mathamaga-veiligheidsmaatskappy gereageer nadat een van sy veiligheidswagte Maandag tydens ŉ sakeroof in die Tarlton-omgewing in Gauteng doodgeskiet is. Christo Basson was volgens die maatskappy welbekend in die Tarlton-omgewing waar hy die afgelope paar jaar gewapende reaksie-dienste verskaf het. “Ons wil graag ons medelye met sy familie en geliefdes betoon. Hy sal gemis word.” Maroela Media het vroeër berig die rooftog het omstreeks 09:00 by ŉ drankwinkel en ŉ supermark plaasgevind. Konst. Carmen Hendricks, woordvoerder van die polisie, het gesê een van die eienaars van die onderskeie ondernemings het die polisie in kennis gestel dat 14 gewapende rowers die supermark beroof terwyl agt gewapende rowers op die drankwinkel toegeslaan het. Die toneel waar Basson doodgeskiet is. Foto: IRS Forensic Investigations Dié rowers het ŉ winkeltrollie by hulle gehad en daarop aangedring dat die winkel se kluis in die winkeltrollie gelaai moet word terwyl van die rowers by die deur wag gehou het. Hendricks het gesê dat een van die werknemers in die drankwinkel daarin kon slaag om die paniekknoppie te druk toe die rowers in ŉ vertrek waar die kluis staan, doenig was. “Binne oomblikke het hulle geweerskote buite gehoor en die verdagtes het vorentoe [in die winkel] gehardloop. Hulle het sigarette, drank, twee van die werknemers se selfone en kontant gevat,” sê Hendricks. Veiligheidswagte van Mapogo A Mathamaga het in dié stadium opgedaag waarna die verdagtes buite die drankwinkel op hulle losgebrand het. Dit is toe dat Basson geskiet is. Volgens Hendricks het die verdagtes in ŉ blou Audi-sedan en wit Toyota Hilux op die vlug geslaan. By die polisie se aankoms op die toneel is hulle deur paramedici ingelig dat Basson op die toneel aan sy beserings beswyk het. Die werknemers en kliënte in die onderskeie winkels is nie in die voorval beseer nie.